Meddelelse fra Kommissionen i henhold til proceduren i artikel 4, stk. 1, litra a), i Rådets forordning (EØF) nr. 2408/92

Ændret forpligtelse til offentlig tjeneste for ruteflyvning i Portugal

(2001/C 271/03)

(EØS-relevant tekst)

1. Den portugisiske regering har besluttet at anvende bestemmelserne i artikel 4, stk. 1, litra a), i Rådets forordning (EØF) nr. 2408/92 og ændre forpligtelsen til offentlig tjeneste fra den 1. januar 2002 på følgende flyruter:

- Lissabon/Ponta Delgada/Lissabon

- Lissabon/Terceira/Lissabon

- Lissabon/Horta/Lissabon

- Funchal/Ponta Delgada/Funchal

- Porto/Ponta Delgada/Porto.

2. Forpligtelserne til offentlig tjeneste omfatter følgende:

- Minimalt antal flyvninger

- 24 returflyvninger pr. uge på Lissabon/Ponta Delgada/Lissabon-ruten fra juni til september og 16 returflyvninger pr. uge (hvoraf én kan kombineres med Porto) fra oktober til maj, med mindst to returflyvninger pr. dag hele året

- to returflyvninger pr. dag på Lissabon/Terceira/Lissabon-ruten fra juni til september og en returflyvning pr. dag fra oktober til maj

- syv returflyvninger pr. uge på Lissabon/Horta/Lissabon-ruten fra juni til september og fem returflyvninger pr. uge fra oktober til maj

- to returflyvninger pr. uge på Funchal/Ponta Delgada/Funchal-ruten fra juni til september og en returflyvning pr. uge fra oktober til maj

- tre returflyvninger pr. uge på Porto/Ponta Delgada/Porto-ruten fra juni til september og to returflyvninger pr. uge fra oktober til maj, hvoraf den ene kan kombineres med Lissabon.

- Fartplan

Med forbehold af lufthavnenes åbningstider:

- Flyvningerne skal finde sted mellem kl. 6.30 lokal tid ved afgangsstedet og 0.30 lokal tid ved ankomststedet. Mindst én daglig flyvning mellem Lissabon og Ponta Delgada samt mellem Lissabon og Terceira skal finde sted mellem kl. 8.00 og 21.00, og i mindst tre dage om ugen skal en af flyvningerne finde sted inden kl. 13.00.

- Fra juni til september kan de ovennævnte begrænsninger i fartplanen forsinkes med 30 minutter, når dette er behørigt begrundet.

Når der skal foretages flere daglige flyvninger, skal disse fordeles regelmæssigt inden for de ovennævnte tidspunkter.

- Kapacitet

Den minimale ugentlige kapacitet skal være følgende:

- På Lissabon/Ponta Delgada/Lissabon-flyvningen skal der tilbydes 7700 sæder plus 160 tons fragt og post fra april til oktober og 5600 sæder samt 150 tons fragt og post fra november til marts.

- På Lissabon/Terceira/Lissabon-flyvningen skal der tilbydes 3600 sæder plus 90 tons fragt og post fra april til oktober og 2900 sæder samt 85 tons fragt og post fra november til marts.

- På Lissabon/Horta/Lissabon-flyvningen skal der tilbydes 1250 sæder plus 15 tons fragt og post fra april til oktober og 750 sæder samt 15 tons fragt og post fra november til marts.

- På Funchal/Ponta Delgada/Funchal-flyvningen skal der tilbydes 390 sæder fra april til oktober og 260 sæder fra november til marts.

- På Porto/Ponta Delgada/Porto-flyvningen skal der tilbydes 840 sæder fra april til september og 560 sæder fra oktober til marts.

Hvis den gennemsnitlige belægningsprocent for alle fly på en given rute i løbet af en IATA-sæson overstiger 75 %, skal minimumskapaciteten i den efterfølgende sæson øges så meget, at den førnævnte maksimale belægningsprocent overholdes.

- Supplerende kapacitet

I julen-nytåret og påskeferien skal der tilbydes mindst følgende supplerende kapacitet i begge perioder:

- på Lissabon/Ponta Delgada/Lissabon-flyvningen: 2000 sæder

- på Lissabon/Terceira/Lissabon-flyvningen: 2000 sæder

- på Lissabon/Horta/Lissabon-flyvningen: 1500 sæder.

I højsæsonen skal der ugentligt tilbydes mindst følgende supplerende kapacitet:

- på Lissabon/Ponta Delgada/Lissabon-flyvningen: 1600 sæder i juni og september samt 4800 sæder i juli og august

- på Lissabon/Terceira/Lissabon-flyvningen: 1600 sæder i juni og september samt 2600 sæder i juli og august

- på Lissabon/Horta/Lissabon-flyvningen: 500 sæder i juni og september samt 1240 sæder og 5 tons fragt og post i juli og august

- på Funchal/Ponta Delgada/Funchal-flyvningen: 260 sæder i september og 390 sæder i juli og august

- på Porto/Ponta Delgada/Porto-flyvningen: 280 sæder i september og 840 sæder i juli og august.

Hvis flyforbindelserne bliver midlertidigt afbrudt pga. uforudsete begivenheder, force majeure etc., skal kapaciteten øges med mindst 60 % fra det øjeblik, driften kan genoptages, og indtil den trafik, der har hobet sig op under afbrydelsen, er afviklet.

Den nævnte fragttransport, inklusive post, skal udføres med et mindsteantal ugentlige beflyvninger svarende til den mindstehyppighed, der er fastsat på ugebasis for transport af passagerer.

- Flytype

Ruterne skal beflyves med egnede turbojetfly. Flyvningen til og fra Horta lufthavn skal foretages i overensstemmelse med de betingelser, der er offentliggjort i "Aeronautical Information of Portugal" (AIP).

- Billetpriser

Billetprisstrukturen skal omfatte:

a) en økonomiklassepris uden betingelser på:

i) 61400 PTE (307 EUR) for en returflyvning mellem Lissabon og henholdsvis Ponta Delgada, Horta og Terceira

ii) 61400 PTE (307 EUR) for en returflyvning mellem Porto og Ponta Delgada

iii) 43600 PTE (218 EUR) for en returflyvning mellem Funchal og Ponta Delgada

b) en vifte af specialpriser undergivet særlige betingelser, der er tilpasset efterspørgslen (f.eks. ekskursionspris), inklusive mindst én PEX-pris på:

i) 38500 PTE (193 EUR) for en returflyvning mellem det kontinentale Portugal og Azorerne

ii) 28100 PTE (141 EUR) for en returflyvning mellem Funchal og Azorerne

c) rabatpriser, der er forbeholdt beboerne i den selvstyrende region Azorerne og studerende, hvis hjem eller uddannelsesinstitution er beliggende på Azorerne, og som henholdsvis følger undervisningen på en uddannelsesinstitution eller er bosiddende et andet sted på det portugisiske territorium, på:

i) 32200 PTE (161 EUR) for en returflyvning foretaget af beboere i Azorerne på ruten mellem Azorerne og det kontinentale Portugal

ii) 25000 PTE (125 EUR) for en returflyvning foretaget af studerende på ruten mellem Azorerne og det kontinentale Portugal

iii) 17600 PTE (88 EUR) for en returflyvning foretaget af studerende på ruten mellem Ponta Delgada og Funchal

d) følgende fragtrater for transport mellem det kontinentale Portugal og den selvstyrende region Azorerne:

>TABELPOSITION>

e) Priserne for transport af passagerer og fragt fra og til enhver lufthavn på Azorerne, der ikke har direkte og regelmæssig forbindelse til det kontinentale Portugal eller Funchal, er de samme som dem, der er nævnt ovenfor, idet der ved passagertransporten mellem det kontinentale Portugal og Azorerne og mellem de selvstyrende regioner højst benyttes to flykuponer, og ved passagertransporten inden for den selvstyrende region Azorerne begrænses disse til:

- to flykuponer for ikke-bosiddende

- tre flykuponer for bosiddende og studerende.

- Der kan undtagelsesvis bevilges en ekstra flykupon til og fra Corvo, når der ikke foretages nogen daglig flyvning.

For så vidt angår bestemmelserne under litra e) påhviler omkostningerne i forbindelse med de offentliggjorte priser for transport inden for Azorerne det luftfartsselskab, der beflyver ruterne i overensstemmelse med nærværende forpligtelse.

Der kan fastsættes en sanktion for manglende opfyldelse, som ikke kan overstige 10 % af referenceprisen for økonomiklasse.

Disse billetpriser vil blive tilpasset automatisk hvert år den 1. april - første gang i 2002 - på grundlag af det foregående års inflationsrate, som offentliggjort af den portugisiske regering i "Grandes Opções do Plano". Tilpasningen meddeles som tidligere nævnt inden den 28. februar af Instituto Nacional da Aviação Civil (det portugisiske civile luftfartsinstitut, INAC) til de luftfartsselskaber, som driver de pågældende ruter. INAC skal give Kommissionen meddelelse om de nye billetpriser, som først træder i kraft efter offentliggørelse i De Europæiske Fællesskabers Tidende. Billetprisen for bosiddende på Azorerne kan under ingen omstændigheder overstige 60 % af referenceprisen for økonomiklasse.

Disse forpligtelser til offentlig tjeneste skal opfyldes uden at tilsidesætte indgåelsen af interlining-aftaler med andre luftfartsselskaber om priser for tjenester med oprindelse i eller bestemt til lokaliteter ud over Lissabon, Porto og Funchal.

Hvis de ovennævnte ruteflyvninger drives af forskellige luftfartsselskaber, skal disse indgå aftaler, så passagerer, der rejser til eller fra enhver lufthavn i den selvstyrende region Azorerne uden en direkte forbindelse til det kontinentale Portugal eller Funchal, kan kombinere etaper af deres rejse med forskellige luftfartsselskaber.

- Flyvningens kontinuitet og punktlighed

Antallet af annullerede flyvninger, som direkte skyldes luftfartsselskabet, må ikke overstige 2 % af de planlagte flyvninger pr. IATA-sæson, undtagen i tilfælde af force majeure.

Forsinkelser på over 15 minutter, som direkte kan tilskrives luftfartsselskabet, må ikke berøre mere end 15 % af flyvningerne, undtagen i tilfælde af force majeure.

Beflyvningen af ruterne skal være sikret i mindst ét kalenderår - bortset fra de nævnte undtagelsestilfælde - og kan kun afbrydes med et forudgående varsel på seks måneder.

- Kommercialisering

Pladsreservering skal administreres ved hjælp af mindst ét edb-reservationssystem.

- Posttjeneste

Transport af postforsendelser, afsendt af udbyderne af almene posttjenester, skal opfylde de kvalitetskrav og andre krav, der måtte gælde herfor i henhold til lovgivningen.

3. I betragtning af de pågældende ruters betydning og de særlige krav til flyvningens kontinuitet for de fjernest beliggende regioner informeres Fællesskabets luftfartsselskaber om følgende:

- Luftfartsselskaber, som ønsker at påbegynde beflyvningen af en eller flere af de ruter, som er omfattet af nærværende forpligtelse, skal på forhånd fremlægge en driftsplan, der viser, at de er i stand til at beflyve ruten/ruterne et år på de pålagte betingelser.

- Alle luftfartsselskaber, som er i besiddelse af en gyldig licens udstedt af en medlemsstat i henhold til Rådets forordning (EØF) nr. 2407/92 om udstedelse af licenser til luftfartsselskaber, kan ansøge om at komme i betragtning.

- Under hensyntagen til ruternes særlige karakter skal luftfartsselskaberne kunne godtgøre, at størsteparten af kabinepersonalet på de pågældende ruter kan tale og forstå portugisisk.

- Luftfartsselskaberne skal inden den 30. november 2001 ansøge om at beflyve en eller flere af ruterne i overensstemmelse med de pålagte forpligtelser og uden at kræve nogen kompensation.

- Afbrydelse af driften på de pågældende ruter, uden at der er givet det fastsatte varsel, eller misligholdelse af forpligtelsen til offentlig tjeneste medfører administrative sanktioner i form af bøde.

Fællesskabets luftfartsselskaber informeres om, at Instituto Nacional da Aviação Civil vil sikre sig, at forpligtelsen til offentlig tjeneste bliver opfyldt.